CNT พุ่งแรงกว่า16% หลังคว้างานสร้างอาคารผู้โดยสารแห่งใหม่ 2สนามบิน มูลค่างานรวม 5.2พันลบ.
CNT พุ่งแรงกว่า16% หลังคว้างานสร้างอาคารผู้โดยสารแห่งใหม่ 2สนามบิน มูลค่างานรวม 5.2พันลบ. โดย ปิดตลาดภาคเช้า ราคาอยู่ที่ระดับ 3.02 บาท เพิ่มขึ้น 0.42 บาท หรือ 16.15% สูงสุดที่ระดับ 3.16 บาท ต่ำสุดที่ระดับ 2.80 บาท ด้วยมูลค่าการซื้อขาย 114.12 ล้านบาท
28 ส.ค. 2561

ผู้สื่อข่าวรายงานว่า ราคาหุ้นบริษัท คริสเตียนีและนีลเส็น (ไทย) จำกัด (มหาชน) หรือ CNT ปิดตลาดภาคเช้า อยู่ที่ระดับ 3.02 บาท เพิ่มขึ้น 0.42 บาท หรือ 16.15% สูงสุดที่ระดับ 3.16 บาท ต่ำสุดที่ระดับ 2.80 บาท ด้วยมูลค่าการซื้อขาย 114.12 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 6 เดือน นับตั้งแต่ราคาหุ้นอยู่ที่ระดับ 3.06 บาท เมื่อวันที่ 14 ก.พ.61
นายดรุณ แสงฉาย อธิบดีกรมท่าอากาศยาน (ทย.) เปิดเผยว่า กรมท่าอากาศยาน จะดำเนินโครงการขยายท่าอากาศยานกระบี่ โดยลงทุนสร้างอาคารผู้โดยสารหลังที่ 3 รองรับผู้โดยสารได้ 4 ล้านคน/ปี จากอาคารปัจจุบันรองรับได้ 4 ล้านคน/ปี รวมเป็น 8 ล้านคน/ปี  และขยายลานจอดเครื่องบินเพิ่มเป็น 40 ลำ จาก 14-15 ลำ ส่วนใหญ่รองรับเครื่องบินโบอิ้ง 737 และแอร์บัส 320 โดยใช้งบลงทุนประมาณ 3 พันล้านบาท
รวมทั้งโครงการขยายท่าอากาศยานขอนแก่น มูลค่า 2.2 พันล้านบาท เป็นการขยายอาคารผู้โดยสารหลังที่ 2 เพื่อเพิ่มการรองรับผู้โดยสารเพิ่มเป็น 5 ล้านคน/ปี จากปัจจุบันรองรับได้ 1.5 ล้านคน/ปี และขยายอาคารจอดรถเพิ่มด้วย ทั้งนี้ ทั้ง 2 ท่าอากาศยานมีผู้โดยสารค่อนข้างคับคั่ง
โดยกรมท่าอากาศยาน ได้ผู้ชนะประมูลคือ บมจ.คริสเตียนีและนีลเส็น (ไทย) หรือ CNT เมื่อเดือน ก.ค.ที่ผ่านมาและจะลงนามสัญญาในวันพรุ่งนี้ (28 ส.ค.) โดยมีระยะเวลาก่อสร้าง 3 ปี คาดแล้วเสร็จในปลายปี 64
ส่วนแผนงานขยายท่าอากาศยานตรัง งบลงทุน 2 พันล้านบาท เป็นการขยายอาคารผู้โดยสารหลังที่ 2 ที่จะรองรับผู้โดยสารเพิ่มเป็น 3.5 ล้านคน/ปี จากปัจจุบันรองรับได้ 8.5 แสนคน/ปี รวมทั้งขยายลานจอดเครื่องบินเพิ่มขึ้น และขยายท่าอากาศยานนครศรีธรรมราช โดยลงทุนสร้างอาคารผู้โดยสารหลังที่ 2 เพิ่มการรองรับผู้โดยสารเป็น 5 ล้านคน/ปี จากปัจจุบันรองรับได้กว่า 8 แสนคน/ปี และขยายลานจอดเครื่องบินเพิ่มเติม มีงบลงทุน 1.8 พันล้านบาท ทั้งนี้ การขยายทั้ง 2 ท่าอากาศยานจะใช้งบประมาณปี 62-64